b'\n_START_ARTICLE_\nGenforeningsmonumentet\n_START_PARAGRAPH_\nGenforeningsmonumentet er et monument, der st\xc3\xa5r ved hovedindgangen til F\xc3\xa6lledparken ved Trianglen p\xc3\xa5 \xc3\x98sterbro i K\xc3\xb8benhavn. Det blev opsat i 1930 til minde om S\xc3\xb8nderjyllands genforening med Danmark i 1920. Monumentet blev skabt af billedhuggeren Axel Poulsen i samarbejde med arkitekten Holger Jacobsen.\n_START_SECTION_\nBeskrivelse\n_START_PARAGRAPH_\nDen centrale del af monumentet udg\xc3\xb8res af Axel Poulsens bronzeskulptur af en mor, der holder et pigebarn op til sit bryst og l\xc3\xa6gger et sjal om hende. Skulpturen st\xc3\xa5r p\xc3\xa5 en sokkel af sandsten. P\xc3\xa5 forsiden af soklen er indhugget teksten "TIL MINDE OM/S\xc3\x96NDERJYLLANDS/GENFORENING MED/MODERLANDET/ 1920". P\xc3\xa5 bagsiden er indhugget "SK\xc3\x86NKET STADEN/K\xc3\x96BENHAVN/AFCARLSBERGFONDET/1930". Bronzeskulpturen er 5,5 m h\xc3\xb8j, mens hele monumentet er ca. 8 m h\xc3\xb8jt._NEWLINE_Monumentet er flankeret af to firkantede kalkstenspiller, der hver har en muslingeskal i bronze foroven. Pillerne er dekoreret med doriske halvs\xc3\xb8jler (pilastre) p\xc3\xa5 forsiden. Pillerne er ca. 4,75 m h\xc3\xb8je. Ud mod siderne er der to lave rampemure i fransk travertin, der indrammer pladsen foran indgangen til parken.\n_START_SECTION_\nHistorie\n_START_PARAGRAPH_\nS\xc3\xb8nderjylland blev genforenet med Danmark 15. juni 1920. I 1925 udskrev K\xc3\xb8benhavns Kommune en skitsekonkurrence om et genforeningsmonument med flere mulige placeringer. 112 projekter deltog i konkurrencen, hvoraf 10 blev pr\xc3\xa6mieret. Det f\xc3\xa6rdige monument var en gave fra Carlsbergfondet. Axel Poulsen fik opgaven med udformningen i 1926. Skulpturen blev st\xc3\xb8bt p\xc3\xa5 Lauritz Rasmussens bronzest\xc3\xb8beri p\xc3\xa5 N\xc3\xb8rrebro. Monumentet blev afsl\xc3\xb8ret 1. juni 1930. Borgmester Peder J\xc3\xb8rgen Pedersen og Carlsbergfondets bestyrelsesformand Anders Bj\xc3\xb8rn Drachmann talte ved ceremonien.'